
 

Årsmelding for 2016/17 

Styret i Bjerke IL SKI har i perioden fra årsmøtet 2016 til årsmøtet 2017 bestått av:

Leder:			Kjartan Roland			
Nestleder:		Heidi M Haug				
Styremedlem:		Rune Evensløkken			
Styremedlem:		Geir Kopperudmoen			
Styremedlem:		Ante Klemetsen			
Styremedlem:		Erna Solvang				
Styremedlem:		Roger Mohaugen			
Styremedlem:		Øyvind Aastorp			
Styremedlem:		Katharina Sølvberg

*Nils Jørgen Holter er kasserer, men sitter ikke i styret

Det er avholdt månedlige styremøter i 2016 og frem til årsmøtet 2017, med unntak av februar og mars grunnet høy aktivitet knyttet til planlegging og gjennomføring av ski- og skiskytterarrangementer.

Hovedaktivitetene i Bjerke IL Ski er knyttet til langrenn og skiskyting. Med et relativt nytt styre inneværende periode, er det brukt en del tid på å få oversikt over oppgaver og ansvarsområder på styremøtene. Blant annet har klubben tatt i bruk elektronisk medlemsregistrering, det er et arbeid i gang for å se på hvordan anlegget kan ivaretas og utbedres best mulig og det er jobbet med å bedre det sportslige tilbudet i langrenn i høstsesongen.

Sportslig aktivitet:
Sportslig aktivitet er det viktigste klubben legger til rette for. Trenere rekrutteres i hovedsak fra foreldregruppene. I tillegg brukes noen ressurser for å få yngre trenere til å bidra i noen av gruppene. Totaltsett er mange voksne engasjert i det sportslige tilbudet til barna. Planer og samarbeid på tvers av gruppene gjør at vi får til godt gjennomførte aktiviteter i alle årsklasser både for ski og skiskyting. 
Inneværende sesong har dessverre ikke HL/JR-gruppa i skiskyting lykkes i å rekruttere en fast hovedtrener eksternt, men opplegget her er likevel løst på en god måte ved bruk av interne og noe innleide ressurser,
Klubben har i 2016/17 organisert ca 100 løpere innen langrenn og skiskyting i alderen 6 år -senior. Dette viser klubbens bredde. 
Innenfor skiskyting opplever vi for tiden liten tilvekst. Vi er representert i de fleste aldersklasser men ønsker oss økt rekruttering. Resultatmessig har vi løpere som hevder seg svært godt fra KM-alder og oppover.
De aktivitetene klubben legger til rette for når det gjelder rekruttering er i første rekke skiskole, skiskytterskole (sikkerhetskurs) og langrennskarusell. 

Før skolestart i august arrangerte klubben aktivitetsdager i form av SommerCamp over tre dager med utgangspunkt fra Maura skole. Dette var for barn født 2002-2006 og 31 stk deltok. 
I september hadde 11-14-årsgruppa en barmarks- og skisamling i Torsby, i oktober hadde langrennsgruppa en miljødag/oppstartsdag på Nordåsen og de siste helgen i november ble det gjennomført skisamling på Skeikampen hvor 75 barn og voksne deltok

Det er gjennomført skiskole og skileik med 43 deltakere i 2017 (aldersklasse 6-7år). 

Høsten 2016 ble det arrangert skiskytterskole med 5 deltagere. 

Langrenn:
Gruppe 8–10 år: Gruppen har hatt allsidig trening/aktivitet rettet mot langrenn. Trening én kveld i uka. De eldste utøverne i denne gruppen har hatt tilbud om trening to ganger ukentlig.

Gruppe 11-12 år: Gruppen har hatt allsidig trening/aktivitet rettet mot langrenn. Trening to kvelder i uka.

Gruppe 13-14 år: Gruppen har hatt allsidig trening/aktivitet rettet mot langrenn ca. 3 ganger i uka.

Skiskyting:
10-12 år: Gruppen har hatt allsidig trening /aktivitet rettet mot skiskyting – én dag i uken med skiskyting og én dag i uken langrenn sammen med langrennsgruppa.

Gruppen 13-14 år har hatt allsidig trening aktivitet rettet mot langrenn og skiskyting, ca 2-3 ganger pr uke.

Gruppen 15-16 år har hatt allsidig trening/aktivitet rettet mot skiskyting. Gruppen har hatt organisert treningstilbud 3-4 ganger pr uke. Treningene har stort sett funnet sted på Nordåsen, men i perioder har også Holmenkollen vært arena for gode treningsøkter, spesielt på rulleski før snøforhold på Nordåsen. 

Gruppen junior/senior har hatt aktivitet innen skiskyting sammen med 15-16 årsgruppa. Disse har stort sett fulgt samme treningsopplegg. Tre av løperne er tilsluttet toppidrettsgymnas  

Trenerressurser:
8-16 åringene i klubben har hatt et bra treningstilbud gjennom hele sesongen. Trenere har vært tidligere aktive løpere, foreldre og foresatte i gruppene. Gjennom hele sesongen 2016/17 har vi benyttet to tidligere aktive skiskyttere på kombinerttreningene på torsdager for 10-12 åringene. Vi har også hatt glede av to unge trenerassistenter i de yngre langrennsgruppene. Dette har vært motiverende for løperne og bidratt til god kvalitet på treningene. 

For 15-16 årsgruppen (HL-gruppa) og Jr/Sr har det i perioder blitt leid inn ekstern ressurs på trenersiden for å styrke den kompetansen disse utøverne har behov for i sitt treningsarbeid. 

Avholdte arrangementer i 2016/17.
Telenor Hestehovkarusellen:
Bjerke IL Ski har arrangert Telenor Hestehovkarusellen med til sammen 4 renn jevnt fordelt mellom januar og mars.  Totalt 135 påmeldte hvorav 110-120stk har deltatt på hvert renn. 

Hodelyktrennet:
Turrenn. Løype på 10km fra 13-16 år og på 21 km for 17 år og eldre.
18. januar deltok 113 løpere fordelt på 60 i den korte løypa og 53 i den lange løypa.

Bama Bjerke skiskytterfestival (sprint og fellesstart):
Bjerke IL Ski arrangerte to dager med konkurranse i mars. Det var ca 500 deltakere begge dager. Rennene ble godt gjennomført takket være mange (drøyt 100) entusiastiske frivillige mannskaper. Tilbakemeldinger fra deltakere, funksjonærer, NSSF, hovedsponsor Bama og TD var svært positive også denne gangen.

Nordåsenrennet:
Ble arrangert søndag 26. mars i fristil, for alle klasser fra 8 år. Rennet var finale i Sparebank 1-cup/Akershus 13-14 år og Oslo Sportslagercup/Oslo, Østfold og Akershus 15-16 år. I år var det 727 påmeldte og 630 som stilte til start.


Dæhlieløpet/Visma Ski Classics for Kids:
Rennet hadde litt over 500 deltakere. Nytt av året var en litt lenger løype for de som ville gå Visma Ski Classics for Kids, nytt start/målområde, nye startvester og medaljer. Arrangementet ble gjennomført med glade barn, som synes det er flott å gå på ski. For oss som arrangør er dette et konsept vi kan være stolte av og som gir god aktivitet for deltakerne. 

Jr.NM i skiskyting:
Våren 2016 ble Bjerke IL Ski sammen med TRY og Oslo Skiskytterlag (OSSL) tildelt oppdraget med å arrangere Jr NM i skiskyting 2017, i Holmenkollen (også NM i normaldistanse for seniorklassene). Forut for denne tildelingen hadde Bjerke IL Ski søkt om å få gjennomføre dette arrangementet alene i Nordåsen. TRY og OSSL likeså, men i Holmenkollen. De tre klubbene ble sterkt anbefalt både fra Skiskytterforbundet og Skiskytterkretsen å søke om arrangementet sammen med arrangørsted Holmenkollen. 
Organiseringen av arrangementet ble gjennomført i tråd med de anbefalingene Skiskytterforbundet har for slike arrangementer med en organisasjonskomite. Alle tre arrangørklubber var representert i denne komiteen. Det ble raskt avklart hvilke roller de tre klubbene hver især skulle ta ansvaret for. Bjerke IL Ski fikk ansvaret for følgende roller: 
· Tidtaking 
· Standplass
· Rennkontor/sekretariat
· Sikkerhet/sanitet/parkering
· Premiering

Det ble lagt ned betydelig innsats for å lande dette arrangementet. Særlig krevende var det for oss i Bjerke IL Ski å forflytte oss til Holmenkollen. Det fikk også betydning for mønstring av frivillige. 

Arrangementet ble svært vellykket. De verdiene vi ville skulle prege arrangementet for deltagerne; Minnerikt, Kvalitet og Nyskapende – ble innfridd. Også arrangørstaben fikk sine verdier innfridd: Kvalitet, fellesskap, energi. Det er spesielt å legge til rette for gode sportslige opplevelser i nasjonalarenaen og vi lykkes med å skape det vi ønsket. 

Sportslige resultater sesongen 2016/17
Løperne fra Bjerke IL Ski fortsetter å levere gode prestasjoner. 
Skiskytterne fra Bjerke IL Ski markerer seg i flere klasser, både i lokale, regionale og landsdekkende renn. Blant de eldste utøverne ble det hentet en rekke NM-medaljer i forskjellige valører hjem til Nordåsen. I skiskyttersammenheng er vi en relativt liten klubb, men våre utøvere levere stort på resultater!
Klubben hadde god deltagelse med flotte resultater både i NM, HL, LM og NC gjennom sesongen.  



Øvrig aktivitet:
Ingen nye prosjekter er satt i gang denne perioden, men det jobbes med å få oversikt over anlegg og utbedringer og ferdigstilling som må gjøres her. Det gjenstår noe arbeid på arrangementshus 2, nødvendige arbeider må gjøres i løypenettet og på stadionområdet og styret utreder mulighetene for snøproduksjon,

Styrets oppsummering
2016/17 har vært en aktiv periode for Bjerke IL Ski både sportslig på arrangementsfronten. 

Rekrutteringen er generelt god, spesielt i de yngste klassene.

Klubben har klart å mønstre tilstrekkelige personellressurser til alle arrangementene og dugnadene, men det har denne sesongen blitt brukt midler på å leie inn personell fra fotballgruppa og andre for å klare dette. Styret mener egenverdien av arrangementene er så viktig at dette kan forsvares. Vi har fremdeles en jobb å gjøre i å engasjere bredden i medlemsmassen, slik at flere bidrar til inntektsgrunnlaget, som er en forutsetning for hele aktivitetstilbudet i klubben. Vi er stolte av de arrangementene vi leverer, som skaper gode opplevelser og gir oss de inntektene vi trenger for å drive klubben. 

Klubben har positiv økonomi som gir gode rammer for videre utbedringer og investeringer.

Løypekjørerlaget leverer gode løyper til trening, konkurranse og tur. Vi er stolte av det løypekjørerlaget leverer både for klubbens aktiviteter og for allmennheten.

Styret har arbeidet målrettet for å utvikle klubben i positiv retning, både ved at den sportslige aktiviteten har stått sterkt i fokus innenfor både langrenn og skiskyting og for å utvikle anlegget. 


Maura april 2017 

